Fonds vir slagoffers van vloede gestig | Netwerk24
Deur Brümilda Swartbooi 10 Desember 2019 07:35
’n Noodfonds is gestig om verligting te bring vir inwoners van Pretoria en omgewing wat deur die vloede geraak is.
Die Tshwane-fonds is deur die beweging #Notinmyname gestig.
Reddingswerkers het Maandag meer as 185 inwoners in Mamelodi gered en na ’n veilige plek geneem waar hulle tydelik gehuisves word.
Themba Masango, sekretaris van die beweging, sê die fonds is Maandag gestig. “Ons doen ’n beroep op almal om die beweging te ondersteun. Sover het mense al uitgereik en gesê hulle wil help,” sê Masango.
Mense kan klere, kos, komberse en ander benodigdhede wat onmiddellik verligting kan bring skenk. Twee van die aflaaipunte is by die Nellmapius-biblioteek by Lesedistraat 4146 of die Centurion-brandweerstasie by Basdenlaan 254 in Lyttleton.
“Geen ongevalle is tot dusver aangemeld nie. Die oorstromings het egter ’n hele klomp huise vernietig,” sê Masango.
Mense wat hul huise verloor het, word gehuisves by die Mamelodi-stadsaal (072 226 3078), die Stanza Bopape-stadsaal (082 580 6707) en die Ikageng-stadsaal (072 146 4125).
Meer oor: Tshwane-Metro | Slagoffers | Vloede | Fonds